
 Αθήνα, 2 Νοεμβρίου 2026
ΔΕΛΤΙΟ ΤΥΠΟΥ

myAADE: Δηλώσεις  συμπληρωματικού φόρου (Pillar II)
Διαθέσιμη είναι από σήμερα, 2 Νοεμβρίου, η εφαρμογή για την υποβολή των Δηλώσεων συμπληρωματικού φόρου συνιστωσών οντοτήτων, στο πλαίσιο εφαρμογής των διατάξεων του ν. 5100/2024 (Pillar II).
Ειδικότερα, μέσω της εφαρμογής υποβάλλεται δήλωση:
· Συμπληρωματικού Φόρου Συνιστωσών Οντοτήτων, βάσει των κανόνων Συμπερίληψης Εισοδήματος (ΚΣΕ) και Υποφορολογημένων Κερδών (ΚΥΚ).

· Εγχώριου Συμπληρωματικού Φόρου Συνιστωσών Οντοτήτων, σύμφωνα με τις διατάξεις του άρθρου 12 του ν. 5100/2024.
Η διαδικασία υποβολής των δηλώσεων και καταβολής του φόρου, καθώς και οι σχετικές λεπτομέρειες, καθορίζονται με τις αποφάσεις του Διοικητή της ΑΑΔΕ, Γιώργου Πιτσιλή (Α.1236/2026 και Α.1237/2026).
Υπόχρεοι για την υποβολή της Δήλωσης Συμπληρωματικού Φόρου Συνιστωσών Οντοτήτων βάσει των κανόνων ΚΣΕ και ΚΥΚ είναι:

· Για τον κανόνα Συμπερίληψης Εισοδήματος (ΚΣΕ), η τελική μητρική συνιστώσα οντότητα ή η ορισθείσα συνιστώσα οντότητα, εφόσον είναι εγκατεστημένη στην ημεδαπή.

· Για τον κανόνα Υποφορολογημένων Κερδών (ΚΥΚ), η ημεδαπή συνιστώσα οντότητα ή η ορισθείσα τοπική οντότητα.
Αντίστοιχα, υπόχρεη για την υποβολή της Δήλωσης Εγχώριου Συμπληρωματικού Φόρου Συνιστωσών Οντοτήτων είναι η συνιστώσα οντότητα ομίλου πολυεθνικών επιχειρήσεων (ομίλου ΠΕ) ή εγχώριου ομίλου μεγάλης κλίμακας, η οποία είναι εγκατεστημένη στην ημεδαπή.
Ειδικά για τους ομίλους ΠΕ ή τους εγχώριους ομίλους μεγάλης κλίμακας, των οποίων το οικονομικό έτος αναφοράς λήγει έως και τις 31 Μαρτίου 2025, ισχύουν οι ακόλουθες προθεσμίες:

· Έως τις 30 Νοεμβρίου 2026 για την εμπρόθεσμη υποβολή των δηλώσεων συμπληρωματικού φόρου συνιστωσών οντοτήτων.

· Έως τις 31 Δεκεμβρίου 2026 για την εμπρόθεσμη καταβολή του φόρου.
Οι δηλώσεις υποβάλλονται στην ψηφιακή πύλη myAADE (myaade.gov.gr), στη διαδρομή: Εφαρμογές > Φορολογικές Υπηρεσίες > Εισόδημα > Συμπληρωματικός Φόρος ν. 5100/2024 (Πυλώνας ΙΙ).
Για περισσότερες πληροφορίες οι ενδιαφερόμενοι μπορούν να απευθύνονται στην Εξυπηρέτηση Φορολογουμένων της ΑΑΔΕ, my1521:

· Τηλεφωνικά στο 1521, εργάσιμες ημέρες από 7:00 έως 20:00,

· Ψηφιακά μέσω της πλατφόρμας my1521, 24 ώρες το 24ωρο, 7 ημέρες την εβδομάδα, επιλέγοντας: Θέματα Φορολογίας Εισοδήματος > Φορολογία Εισοδήματος Νομικών Προσώπων > Συμπληρωματικός Φόρος Συνιστωσών Οντοτήτων > Δήλωση Εγχώριου Συμπληρωματικού Φόρου
ή > Δήλωση Συμπληρωματικού Φόρου Συνιστωσών Οντοτήτων βάσει των κανόνων Συμπερίληψης Εισοδήματος (Κ.Σ.Ε.) και Υποφορολογημένων Κερδών (Κ.Υ.Κ.).
